**“Гаилә” проекты**

Балалар бакчасында сюжетлы-рольле уен

 **Гөлнур КОМАРОВА,**

*Казандагы 127-нче номерлы балалар бакчасы тәрбиячесе*

**Проект төре:** уен формасында, төркемдә үткәрелүче проект.

**Проектның дәвамлылыгы:** 1ай

**Проектның максаты:** үз гаиләңә, туганнарыңа ярату һәм хөрмәт хисе тәрбияләү, балаларда диалогик сөйләм күнекмәләрен камилләштерү.

**Проектның бурычлары:**

- үз гаилә кешеләренә, туганнарына хөрмәт хисен тәрбияләү;

- балаларны көндәлек тормышны, гаиләдәге үзара мөнәсәбәтләрне чагылдырып уйнарга этәрү.

- балаларның сүзлек байлыгын ягымлы сүзләр белән баету.

**Проектның этаплары:**

I этап - әзерлек этабы

- эшчәнлекне оештыру *(проектның темасын ачыклау, максатын, бурычларын билгеләү, эшчәнлек өчен шартлар тудыру);*

- проектның эш планын төзү;

- проект проблемасы буенча әдәбият сайлау;

- сөйләм телен камилләштерү өчен дидактик уеннар әзерләү;

- рәсемнәр күргәзмәсе оештыру;

- төркемдәсюжетлы-рольле “Гаилә” уены өчен почмак булдыру;

II этап - төп этап

- проект  проблемасы буенча методик әдәбиятны анализлау;

- балалар белән гаилә, көндәлек тормыш рәвеше турында әңгәмәләр кору;

- “Минем гаиләм” рәсемнәр конкурсын оештыру;

- кунакта үзеңне тоту кагыйдәләре турында сөйләшү;

- балалар белән бүләкләр ясау;

- әти-әниләр белән берлектә “Безнең тату гаиләбез” темасына рәсемнәр конкурсын оештыру;

- гаиләләре турында хикәяләр төзү;

- төрле типтагы уен ситуацияләрен уйнап карау;

- уен барышын планлаштыру,рольләрне бүлү.

III этап – йомгаклау этабы.

- алган белемнәргә, күргәзмәләргә нәтиҗә ясау;

- әти- әниләр өчен “Ачык ишекләр” көне уздырып, аларга сөйләм телен үстерү эшчәнлеген күрсәтү.

**Проектның актуальлеге.**

 Гаиләнең төп бурычы – балалар тәрбияләү. Һәркем баласын итагатьле, эш сөючән, белемле, кешелекле, ихтирамлы итеп тәрбияләргә тырыша. Проект ата-аналар һәм педагоглар белән берлектә балаларны тәрбияләүдә ярдәм күрсәтә. Проектны үтәү вакытында балалар көндәлек тормышны, гаиләдәге мөнәсәбәтләрне чагылдырып уйнарга, матур сәйләшергә өйрәнәләр. Сюжетлы-рольле уеннар аша бала дөньяны танып, үзен “зурлар тормышына” әзерли. Проект коллектив уйнауга карата кызыксыну үстерә.Әхлак тәрбиясен ныгыта.

**Проектта катнашучылар:**  Зурлар төркеме балалары, тәрбиячеләр, ата-аналар

**Проектның чынга ашыру өчен ниятләгән нәтиҗәләр:**

**-** балаларның фикер йөртү, диалоглар төзү күнекмәләрен камилләштерү;

- төрле гамәл, предметлар аша балаларның тормыштагы күзәтүләрен уенда чагылдыру, бердәм булып уенда катнаштырту;

- балаларның гаилә шартларындагы уеннары буенча ата-аналарның компетенциясен үстерү.

**Проектның үтәлеше:**

|  |  |
| --- | --- |
| Программа бүлеге | Эшләү алымы һәм формасы |
| Танып белү үсеше | “Гаилә” әгъзалары темасына рәсемнәр карауИллюстрация, рәсемнәр буенча гаиләдәге эшчәнлек бүленешен күзәтү. |
| Сөйләм үстерү | Үткәрелгән әңгәмә темалары:“Минем тату гаиләм”“Ничек мин өйдә булышам”“Минем әнием иң яхшысы”“Минем якыннарым” |
| Матур әдәбият әсәрләре белән танышу | Ә. Бикчәнтәева “Дәү әнием” шигырен ятлау.Ә. Ерикәй “Эти йорт төзи” шигырен уку.Ш. Галиев “Кунаклар” шигырен уку.Ә. Бикчәнтәева “Тәмле сүз” хикәясен сәхнәләштерү.Г.Тукай “Безнең гаилә” шигырен уку. |
| Уен эшчәнлеге |  Сюжетлы-рольле уеннар “Тату гаилә”, “Бала-әни”, “Гаилә яңа квартирага күченә”, “Квартира җыештыру”, “Кадерле кунакны каршы алу”, “Туган көнгә чакыру”.Дидактик уеннар “Өй”, “Кем булырга” |
| Рәсем эшчәнлеге |  “Безнең тату гаиләбез” рәсемнәр конкурсы**Күргәзмә:**“Ничек ял итәбез”**Практик бирем:**“Гаилә гербы”н ясау“Бүләкләр”әзерләү |

**Бурыч:** “Туган көнгә чакыру” сюжетлы-ролен ачык чагылдырып уйнарга гадәтләндерү.

**Максат:** баланың сөйләмен төрле ситуацияләрдә кулланылышын камилләштерү

**Бурычлар:**

- Сөйләмне аралашу чарасы буларак камилләштеру;

- Баланың фикер йөрту , диалоглар төзү күнекмәләрен камилләштерү эшен дәвам итү, үзенең сөйләменә карата кызыксыну һәм сизгерлек уяту;

- Гади диалогта катнаша белү, хәтер, зиһен үстерү;

- Бер-береңне тыңлау, ишетү сыйфатлары тәрбияләү;

- Балаларны көндәлек тормышны, гаиләдәге үзара мөнәсәбәтләрне чагылдырып уйнарга этәрү;

- уен өчен уңайлы атрибутлар сайлау, җирлек тудыруда мөстәкыйльлек камилләштерү;

-кунакларны якты йөз,ягымлы сүз белән чакырырга, каршы алырга, өстәл әзерләргә, сый-хөрмәт күрсәтергә өйрәтү;

 -коллектив уйнауга карата кызыксынуны үстерү;

-әхлак тәрбиясен, табын янында үз-үзеңне тоту кагыйдәләрен ныгыту;

-рольле диалог килеп чыгуына этәргеч ясау;

- бердәм, бер төркем белән дус-тату уйнауларына ирешү.

Ярдәмлек: Уенчыклар: савыт-сабалар, ашъяулык,кәгазъ салфеткалар, телефон.

**Оештыру өлеше**

**Тәрбияче.**Балалар, бүген бездә бәйрәм – Зөлфиянең туган көне. Аның туган көненә кунаклар чакырырга, өстәл әзерләргә кирәк. Ләкин ул кунак өстәле әзерли белми икән, кунакларын да әле чакырмаган.Әйдәгез Зәлфиягә булышыйк. Балалар, эшне нидән башлыйбыз?

**Балалар.** Башта, туган көнгә кунакларны чакырыйк.

**Тәрбияче**. Кунак чакырганда, ягымлы тавыш белән *килегез, көтәбез* дип әйтергә кирәк.

*(Балалар ике төркемгә бүленәләр: хуҗалар һәм кунаклар.Хуҗалар телефоннан кунакларны кунакка чакыралар.)*

**Диалог:**

– Исәнме Алсу, без сине туган көн бәйрәменә чакырабыз. Кил яме. Көтәбез.

– Ярар килермен, рәхмәт.

– Исәнме Алия. Бүген Лилия белән кунакка килегез яме, көтәбез.

– Рәхмәт, килербез һ.б

**Тәрбияче.** Балалар, ә хәзер кунакта үзеңне тоту кагыйдәләрен искә төшереп китик**.**

1) Үзеңне тыныч тотарга кирәк.Кычкырып сөйләшергә ярамый.

2) Матур,чиста-пөхтә киенеп килергә кирәк. Ямьсез киенеп кунакка бармыйлар.

3) Хуҗалар белән әдәпле итеп исәнләшәләр, матур итеп күчтәнәчләрне, бүләкләрне тапшыралар.

4) Өстәл артында алдыңа куелган тәлинкәдән генә ашыйлар. Кеше алдына үрелеп утырмыйлар.

5) Берәр әйбер кирәк булса , зинһар өчен  алып бирегез дип сорарга кирәк.

6) Өстәл артыннан кузгалганда рәхмәт әйтә белергә кирәк.

7) Өйгә кайтканда хуҗаларга рәхмәт әйтеп,саубуллашып кайтып китәргә кирәк.

 **Тәрбияче.** Бик әйбәт. Балалар, кунаклар килгәнче, безгә өстәл табынын әзерләргә кирәк. Башта нишлибез?

**Балалар.** Башта өстәлгә ашъяулык җәяргә кирәк.

**Тәрбияче.** Дөрес Зарина. Данил белән сез икегез ашъяулык җәегез. Ашъяулыкны ничек итеп җәябез?

**Бала.** Тип-тигез итеп, җыерчыклар калдырмыйбыз.

**Тәрбияче** Ә хәзер нишлибез?

**Бер бала.** Ваза белән салфеткалар куябыз.

**Тәрбияче.** Нияз, салфеткалар куй әле. Вазаны кая куярга кирәк?

**Балалар.** Өстәл уртасына.

**Тәрбияче.** Менә сезгә тәлинкәләр, кашыклар, чәнечкеләр, чокырлар. Шуларны әниләрегез шикелле дөрес итеп урнаштырыгыз.  Балалар, хәзер барысы да кунаклар каршыларга әзерме инде? Сез бигрәк яхшы әзерләндегез.

**Балалар.** Без,кунакларны каршы алырга әзер.

*(Ишек шакыган тавыш ишетелә.)*

 **Тәрбияче.** Кунаклар килде дә бугай.

*(Кунакка (балалар) керә.)*

 *Диалог:*

**–** Керергә мөмкинме, хәерле көн. Хәлләрегез ничек?

**–** Рәхмәт. Рәхим итегез, кадерле кунаклар. Керегез. Утырыгыз.

**–** Туган көнен белән котлыйбыз. Менә сиңа бүләк.

**–** Рәхмәт. Өстәлгә рәхим итегез. Ашыгыз тәмле булсын!

**–** Балалар ашыйлар, чәй эчәләр, бер-берсен сыйлыйлар.

**–** Бик зур рәхмәт. Барысыда тәмле булды. Саубулыгыз.

**–** Саубулыгыз. Тагын килегез.

**Тәрбияче.** Балалар “Кунак ашы **–** кара каршы” була диләр, бер- берең белән туганлашып, кунакка йөрешеп, дус- тату яшәргә кирәк. Алар сезне чакырганда, сез дә аларга кунакка барырсыз.